BFIT จัดโปรโมชั่นเงินฝากดอกเบี้ยสูง มั่นใจหนุนสินเชื่อปีนี้โตเข้าเป้า 30%
BFIT จัดโปรโมชั่นเงินฝากดอกเบี้ยสูง มั่นใจหนุนสินเชื่อปีนี้โตตามเป้า 30%
3 ก.ย. 2561

นายธิติธรรม โรจนพฤกษ์ รองกรรมการผู้จัดการ บริษัท เงิน ทุนศรีสวัสดิ์ จำกัด (มหาชน) หรือ BFIT เปิดเผยว่า บริษัทได้ออกโปรโมชั่นเงินฝากประจำพิเศษ ดอกเบี้ยสูงกว่าธนาคารพาณิชย์ทั่วไป โดยแบ่งเป็นกลุ่มลูกค้าเงินฝากประจำขั้นต่ำ 1 ล้านบาท  ระยะเวลา 18 เดือนรับดอกเบี้ยสูง 2.75% ต่อปี
ขณะที่กลุ่มลูกค้าเงินฝากประจำขั้นต่ำ 3 ล้านบาท ได้กำหนดอัตราดอกเบี้ยดังนี้ ฝากระยะเวลา 36 เดือน อัตราดอกเบี้ย 3.4% ต่อปี  ระยะเวลา 24 เดือน อัตราดอกเบี้ย 3.0% ต่อปี และระยะเวลา 12 เดือนอัตราดอกเบี้ย 2.5% ต่อปี ทั้งนี้โปรโมชั่นเงินฝากดังกล่าวเริ่มตั้งแต่กลางเดือนสิงหาคม 2561 ที่ผ่านมา
“โปรโมชั่นเงินฝากของบีฟิท ถือว่าสูงกว่าธนาคารพาณิชย์ทั่วไป แต่มีความปลอดภัย มั่นคงและอยู่ภายใต้พ.ร.บ.คุ้มครองเงินฝากที่ลูกค้าจะได้รับความคุ้มครองจากสถาบันคุ้มครองเงินฝากตามที่กฎหมายกำหนด ซึ่งถือเป็นทางเลือกที่ดีของลูกค้า นอกจากนี้บีฟิทก็มีแพคเกจที่หลากหลาย ฝากมาก ฝากน้อย ฝากสั้น ฝากยาว ครบถ้วน ซึ่งในตอนนี้ให้ดอกเบี้ยสูงสุดถึง 3.4%”  นายธิติธรรม กล่าว
โดยปัจจุบันบริษัทเงินฝากรวมประมาณ 5.5 พันล้านบาท และคาดหวังว่าภายในสิ้นปีจะมียอดเงินฝากไม่ต่ำกว่า 7 พันล้านบาท ซึ่งก็ถือว่าเพียงพอต่อการขยายสินเชื่อของบีฟิท ที่คาดว่าปีนี้สินเชื่อจะเติบโตประมาณ 30% จากปัจจุบันบริษัทมีพอร์ตลูกหนี้สุทธิประมาณ 1.4 หมื่นล้านบาท โดยสินเชื่อส่วนใหญ่เป็นสินเชื่อแบบมีหลักประกัน 90% ที่เหลือเป็นเป็นสินเชื่อส่วนบุคคล
สำหรับแผนธุรกิจในครึ่งปีหลัง ยังคงเน้นสินเชื่อที่มีหลักประกัน ในกลุ่มรถยนต์ บ้านและที่ดินเป็นหลัก โดยวงเงินสินเชื่อมีตั้งแต่ 30,000 บาทเป็นต้นไปและสูงสุดไม่เกิน 10 ล้านบาท